Mikil uppbygging er áformuð við Stuðlagil á Efra-Jökuldal. Ráðast þarf í talsverðar framkvæmdir til að tryggja öryggi ferðmanna. Þá stendur til að gera bílastæði og byggja þjónustuhús Klausturselsmegin, þar sem engin aðstaða hefur verið.
Stuðlagil á Jökuldal var síðasta sumar einn af vinsælustu áfangastöðum á Austurlandi en fegurð gilsins komst fyrst í hámæli fyrir nokkrum árum. Umhverfi gilsins er hins vegar mjög háskalegt og ferðamenn hætta sér fram á ystu nöf til að ná ljósmyndum. Mögulega þyrfti að koma fyrir handriðum víða umhverfis gilið. Grundarmegin hefur þegar verið ráðist í nokkra uppbyggingu og meðal annars gerður stigi og útsýnispallur en hingað til hefur engin aðstaða verið Klausturselsmegin. Í fyrra var þó byrjað að brúa ár og læki og keyra möl í stíga og verður það klárað fyrripart sumars.
Þaðan sést betur inn í gilið en til að komast að því þeim megin frá þarf að ganga fimm kílómetra. Nú stendur til að stytta þá gönguleið um næstum helming með vegi og bílastæði og einnig verður byggt þjónustuhús við bílastæðið. Landeigendur fengu þrjár og háfa milljón úr Framkvæmdasjóði ferðamannastaða til að vinna deiliskipulag fyrir stíga og útsýnissvæði. Þá fékkst 21 og hálf milljón til að gera öryggisúttekt og landlagshönnun við gilið. Hópur öryggissérfræðinga, byggingaverkfræðinga, landfræðinga og landslagsarkitekt gera tillögur að uppbyggingu og ásýnd. Náttúruverndarsamtök Austurlands hafa einmitt kallað eftir heildstæðri uppbyggingu við gilið, sem ekki spilli ásýnd. Þessari vinnu er ætlað að ná sátt um framkvæmdir og verða hönnuð mannvirki og gert skipulag fyrir gilið í heild sinni beggja vegna ár. Þessu til viðbótar hefur ferðamálaráðherra styrkt uppbyggingu við Stuðlagil um 15 milljónir og ætla landeigendur að fá Austurbrú til liðs við sig til að samræma uppbyggingu Stuðlagils sem áfangsstaðar en gilið er orðinn einn vinsælasti ferðamannastaður landsins.
Uppbygging við Stuðlagil verður samræmd og ráðist í talsverðar framkvæmdir til að tryggja öryggi ferðmanna sem æða fram á ystu nöf með myndavélar. 